**ΕΠΑΝΑΛΗΨΗ**

**ΠΡΟΛΟΓΟΣ: στίχ.: 1 - 82**

Τρόπος σύστασης προσώπων: Η Ελένη και ο Τεύκρος αυτοπαρουσιάζονται ώστε να είναι αναγνωρίσιμα.

Ας σκεφτούμε το δραματικό χώρο και το σκηνικό:

«να ο Νείλος» Η Ελένη με κίνηση του χεριού της δείχνει τον ποταμό Νείλο της Αιγύπτου.(οι πλημμύρες του Νείλου θεωρούνται από την Ελένη φυσικό φαινόμενο και όχι βροχή σταλμένη από το Δία, αμφισβήτηση του ρόλου των Θεών)

«στο νησί Φάρο κατοικώντας» Γίνεται λόγος για το νησί Φάρος κοντά στην Αλεξάνδρεια της Αιγύπτου.

 «μεσ' στα παλάτια αυτά γεννάει δύο τέκνα» Το σκηνικό είναι η πρόσοψη του ανακτόρου του Πρωτέα

Ο πρόλογος-δομικό στοιχείο της τραγωδίας. Ο μονόλογος της Ελένης είναι αντιθεατρικός και στατικός. Η έλλειψη δράσης και εξωτερικής κίνηση αναπληρώνεται από την εσωτερική δράση, την ψυχική και συναισθηματική φόρτισή της ηρωίδας.

Η Ελένη δηλώνει τον τόπο όπου εκτυλίσσεται η υπόθεση του έργου, αυτοπαρουσιάζεται ηρωίδα, αυτοσυστήνεται και εκφράζει την αμφισβήτηση της για την καταγωγή της, εξιστορεί τα βάσανα της κατά το παρελθόν (α) Προκάλεσε χωρίς να φταίει την οργή της Ήρας στο διαγωνισμό ομορφιάς των θεών και έγινε ένα απλό πιόνι στα χέρια τους. β) Η ομορφιά της ήταν καταστροφική και για την ίδια και για τόσους Έλληνες και Τρώες που πολέμησαν μάταια για αυτήν) και εκθέτει τα σημερινά της προβλήματα

Ο Πρόλογος της Ελένης έχει 2 σκηνές:

Η 1η είναι μονόλογος και δίνονται πληροφορίες γι’ αυτήν και το μύθο. Η 2η είναι δραματοποιημένη, εξοικονομείται η συνέχιση της δράσης και ευνοείται η τραγική ανάπτυξη του θέματος.

Η Ελένη-βασικό πρόσωπο του δράματος:

Ο Ευριπίδης αξιοποιεί μια διαφορετική εκδοχή του μύθου παρουσιάζοντας ουσιαστικά μια «καινή» Ελένη. Η Ελένη δεν είναι η δραματοποίηση ενός συγκεκριμένου μύθου αλλά μια νέα σύνθεση.

Τραγική ηρωίδα:

Στοιχεία που συνθέτουν την έννοια της τραγικότητας είναι:

* τα συναισθήματα ενοχής,
* η σύγκρουση με τους θεούς,
* η αναπόφευκτη μοίρα (ανάγκη),
* η απότομη μεταστροφή της τύχης,
* το ότι ο ήρωας πάσχει χωρίς να φταίει ή λόγω υπερβολικής αυτοπεποίθησης (ύβρις).

Στ. 83-191

Α. Γιατί ο ποιητής επιλέγει τον Τεύκρο;

 1. Επέζησε κι επέστρεψε, άρα μπορούσε να πληροφορήσει την Ελένη για πράγματα που λόγω της απουσίας της δεν μπορούσε να γνωρίζει. Οι μόνοι που δεν είχαν επιστρέψει ήταν ο Οδυσσέας κι ο Μενέλαος. Μόνο ο Τεύκρος μπορεί να θεωρηθεί ότι περιπλανιέται ακόμα στη θάλασσα, ενώ ο τελικός του προορισμός θα μπορούσε να δικαιολογήσει το πέρασμά του από την Αίγυπτο.

 2. Επιλέγει έναν νικητή του πολέμου, για να τονίσει ότι στον πόλεμο δεν υπάρχουν νικητές, είναι όλοι ηττημένοι.

Β. Κοινά στοιχεία στις περιπέτειες Ελένης-Τεύκρου:

 1. Βρίσκονται μακριά από την πατρίδα, χωρίς ελπίδα επιστροφής.

 2. Η κρίση των όπλων σημάδεψε τη μοίρα του Τεύκρου-Η κρίση «περί της καλλίστης» σημάδεψε τη μοίρα της Ελένης.

 3. Οι περιπέτειες στη ζωή τους οφείλονται σε λόγους που δεν μπορούν να ελέγξουν (τραγικά πρόσωπα).

 4. Υποφέρουν χωρίς να ευθύνονται, τιμωρούνται άδικα και περνούν πολλά μέχρι να φτάσουν στον τελικό προορισμό, η Ελένη στη Σπάρτη κι ο Τεύκρος στη νέα του πατρίδα (Κύπρος).

Γ. Πώς η συνάντηση Ελένης-Τεύκρου θα μπορούσε να επηρεάσει την εξέλιξη του έργου;

 1. Δημιουργεί απόγνωση στην Ελένη (ίσως να την αναγκάσει να δεχτεί τον γάμο με τον Θεοκλύμενο ή να αυτοκτονήσει).

 2. Ίσως δημιουργήσει εμπόδια στην αναγνώριση με τον Μενέλαο.

 3. Καθώς μαθαίνει ότι οι δικοί της έχουν χαθεί, ίσως να αισθάνεται ότι δεν τη συνδέει τίποτα με την πατρίδα και ίσως να μην επιδιώκει πλέον την επιστροφή της.

 4. Ίσως απευθυνθεί στη μάντισσα Θεονόη, για να μάθει σίγουρα για την τύχη του Μενελάου.

Το θέμα του πολέμου.

Η διάσταση με την οποία παρουσιάζεται ο πόλεμος (αντιηρωική, αντιεπική) γίνεται αισθητή μέσα από την κατάσταση του Τεύκρου (νικητής αλλά και παράλληλα εξόριστος και ανέστιος).

Διάνοια : Κατηγορούν την Ελένη ότι ήταν η αιτία του τρωικού πολέμου. Η Ελένη ήταν μόνο η πρόφαση, ενώ η πραγματική αιτία ήταν το σχέδιο του Δία να ξαλαφρώσει τη γη από το πλήθος των ανθρώπων και να προβάλλει τη δόξα του Αχιλλέα.

Η Ελένη αμφισβητεί την έννοια του δικαίου που επικρατεί στις μέρες της αλλά και στα χρόνια του Ευριπίδη. Υπάρχει έλλειψη ισορροπίας και ηθικής τάξης για αυτό και οι καλοί τιμωρούνται αναίτια. Η Ελένη αμφισβητεί επίσης την παραδοσιακή αντίληψη για τους θεούς σύμφωνα με την οποία οι θεοί οργίζονται, τιμωρούν, στήνουν απάτες και εμφανίζουν ανθρώπινα πάθη και

Η επιλογή του Τεύκρου.

 Βασική απορία από την ανάγνωση του Προλόγου είναι: Γιατί ο Τεύκρος;

 α. Ο Τεύκρος όχι μόνο έζησε τη φρίκη του πολέμου στην Τροία, αλλά επέστρεψε στην Ελλάδα, άρα μπορεί να πληροφορήσει την Ελένη για τους δύο τόπους.

β. Η περιπέτειά του παρουσιάζει κοινά σημεία με την Ελένη ή το Μενέλαο. Όπως η Ελένη έτσι και ο Τεύκρος είναι μισητός. Όπως η Ελένη, έτσι κι ο ίδιος υφίσταται μια άδικη εξορία. Όπως αυτή, επιθυμεί κι αυτός να συμβουλευτεί τη Θεονόη.

Στάση του Ευριπίδη απέναντι στο μυθικό παρελθόν.

α. Ο Ευριπίδης υιοθετεί συγκεκριμένες μυθικές παραδόσεις αλλά δίνει τη δική του εκδοχή: π.χ. Ο Πρωτέας υπάρχει στην ελληνική μυθολογία αλλά είναι θαλάσσιος δαίμονας με μαντικές ικανότητες που μπορούσε να μεταμορφώνεται σε ό,τι ήθελε. Στην Ελένη όμως παρουσιάζεται σαν ο βασιλιάς της Αιγύπτου. Ο Θεοκλύμενος ήταν μάντης που γεννήθηκε στο Άργος αλλά μετά πήγε στην Πύλο και τελικά στην Ιθάκη. Στην Ελένη όμως παρουσιάζεται σαν γιος του νεκρού Πρωτέα.

β. Ο Ευριπίδης, επηρεασμένος από τους σοφιστές, αμφισβητεί την άκριτη αποδοχή του μυθικού παρελθόντος. Στοιχεία που δείχνουν την αμφισβήτηση είναι ο μύθος της «καινής» Ελένης καθώς και πώς παρουσιάζονται οι θεοί μέσω της Ελένης.

**ΕΠΙΠΑΡΟΔΟΣ, ΣΤ. 576-587:** Ονομάζεται η επανεμφάνιση του Χορού, πράγμα σπάνιο στην τραγωδία (καινοτομία Ευριπίδη). Το τραγούδι του Χορού είναι χαρούμενο, καθώς γυρίζει στη σκηνή, και οι κινήσεις του ανάλαφρες (ανάλογες με την ψυχική του διάθεση).

**Β΄ ΕΠΕΙΣΟΔΙΟ, 1Η ΣΚΗΝΗ, ΣΤ. 588-658:**

**-ΣΚΗΝΟΘΕΣΙΑ**: Ο Μενέλαος, κρυμμένος πίσω απ’ τον τάφο του Πρωτέα, αλλά ορατός απ’ τους θεατές, βγαίνει δειλά. Η Ελένη, μόλις τον βλέπει, τρομάζει, τα χάνει. Ύστερα, τεντώνει τα χέρια της σα να θέλει να τον κρατήσει μακριά. Αμέσως πάει προς τον τάφο του Πρωτέα. Ο Μενέλαος την ακολουθεί με ύφος παρακλητικό και ανάλογες κινήσεις. Η Ελένη, φτάνοντας στον τάφο, ακουμπά πάνω του και σιγά-σιγά συνέρχεται και κοιτάζει πιο προσεκτικά τον Μενέλαο. Εκείνος τη ρωτά ποια είναι και θαυμάζει που τόσο μοιάζει της Ελένης. Εκείνη τον αναγνωρίζει και, σηκώνοντας τα μάτια και τα χέρια της προς τον ουρανό, βγάζει δυνατή κραυγή χαράς κι αγαλλίασης (στ. 622). Κατεβαίνει απ’ το βωμό, πλησιάζει τον Μενέλαο και απλώνει τα χέρια της να τον αγκαλιάσει (στ. 628). Ο Μενέλαος οπισθοχωρεί κι απλώνει τα χέρια του, για ν’ αποφύγει τον ασπασμό της Ελένης (στ. 629). Εκείνη κάνει απεγνωσμένες προσπάθειες να τον πείσει πως είναι η γυναίκα του και τον κοιτάζει στα μάτια ικετευτικά. Εκείνος αποφεύγει το βλέμμα της, της μιλάει ψυχρά και τέλος της γυρίζει την πλάτη (στ. 654). Η Ελένη σταυρώνοντας τα χέρια της, στρέφεται προς τον Χορό ή τους θεατές κι αναφωνεί (στ. 656-7).

**-ΕΠΙΒΡΑΔΥΝΣΗ**: Η αναγνώριση καθυστερεί και γίνεται μετ’ εμποδίων (κορύφωση του δράματος και της αγωνίας των θεατών).

 - Η Επιβράδυνση επιτυγχάνεται: α. με την αντίθεση είναι = φαίνεσθαι, β. με το να μη γνωρίζει ο Μενέλαος αυτό που γνωρίζουν ήδη οι θεατές και γι’ αυτό να μην πιστεύει την Ελένη (τραγική ειρωνεία), γ. με τον επεισοδιακό χαρακτήρα της συνάντησής τους.

-**ΣΤΙΧΟΜΥΘΙΑ (Στ.615-655):** Απαραίτητη για να εκφραστεί η κορυφαία, από άποψη δραματικότητας, στιγμή του έργου (ένταση, αγωνία).

-ΠΡΟΟΙΚΟΝΟΜΙΑ (Στ. 594-6): Ο ποιητής μας προϊδεάζει για τις περιπέτειες του ζευγαριού που θα ακολουθήσουν μετά την αναγνώριση.

 **Β΄ ΕΠΕΙΣΟΔΙΟ, 2Η ΣΚΗΝΗ, ΣΤ. 659-840:**

-**ΑΓΓΕΛΙΚΗ ΡΗΣΗ:** Η αφήγηση απ’ τον αγγελιαφόρο γεγονότων που συνέβησαν εκτός σκηνής.

**-ΣΚΗΝΟΘΕΣΙΑ:**

 α. Ο ΑΓΓΕΛΙΑΦΟΡΟΣ: Εισέρχεται στο θέατρο απ’ τη δεξιά πάροδο(λιμάνι). Είναι λαχανιασμένος απ’ το τρέξιμο. Η σκευή του είναι παρόμοια με του Μενελάου (ρακοφορία). Αφηγείται παραστατικά το θαύμα της ανάληψης του ειδώλου της Ελένης και αποδίδει ακριβώς τα λόγια του χρησιμοποιώντας ευθύ λόγο και μιμούμενος τον τρόπο ομιλίας της, τις κινήσεις της κ. λ π. Κανονικά θα έπρεπε να φύγει, αφού ανήγγειλε την είδηση. Όμως παραμένει, γιατί, όπως θα αποκαλυφθεί παρακάτω, δεν είναι απλός αγγελιαφόρος, αλλά πιστός υπηρέτης-αχώριστος σύντροφος του Μενελάου. Παρακολουθεί τη σκηνή της αναγνώρισης αμήχανος, καθώς στέκεται παράμερα και δεν καταλαβαίνει τίποτα απ’ όσα λένε. Πλησιάζει λίγο να ακούσει καλύτερα και κουνά το κεφάλι (δείγμα αμηχανίας). Όμως βλέπει χαρούμενους τους πρωταγωνιστές και χαίρεται κι ο ίδιος. Είναι όμως περίεργος να μάθει την αιτία της τόσο μεγάλης χαράς.

 **β. Η ΑΝΑΓΝΩΡΙΣΗ** σ’ αυτήν τη σκηνή ολοκληρώνεται και οι δύο σύζυγοι εκφράζουν την ευτυχία τους που ξαναβρέθηκαν. Χορεύουν αγκαλιασμένοι. Κοιτάζουν ο ένας τον άλλον στα μάτια και σκουπίζουν ο ένας τα δάκρυα του άλλου (στ. 699 και 722). Κρατούν ο ένας τα χέρια του άλλου, ενώ η Ελένη στρέφεται συχνά προς τις γυναίκες του χορού, θέλοντας να τους δείξει ότι παρόλη τη χαρά της δεν τις ξέχασε κι ότι μοιράζεται τη χαρά της μαζί τους.

 γ. ΟΙ ΓΥΝΑΙΚΕΣ ΤΟΥ ΧΟΡΟΥ γνωρίζουν όσα κι η Ελένη και συμπάσχουν μαζί της. Τις φανταζόμαστε να παρακολουθούν ακίνητες και με κομμένη την ανάσα τη στιχομυθία της 1ης σκηνής. Αμέσως μετά την αναγνώριση τις φανταζόμαστε να ξεσπάνε σε ξέφρενο πανηγύρι χαράς (ζωηρές κινήσεις).

-ΧΑΡΗ ΣΤΗΝ ΑΓΓΕΛΙΚΗ ΡΗΣΗ: α. Γίνεται η πλήρης αναγνώριση των δύο συζύγων. Η αναγνώριση ήταν απαραίτητη προϋπόθεση για την περαιτέρω εξέλιξη και δράση, β. Η τιμή της Ελένης αποκαθίσταται, γ. Ο θεατής από τον έλεον και τον φόβον λυτρώνεται, καθαίρεται (κάθαρσις).

**-Ο ΠΟΙΗΤΗΣ ΑΝΑΘΕΤΕΙ ΑΥΤΟΝ ΤΟ ΡΟΛΟ ΣΤΟ ΓΕΡΟ ΥΠΗΡΕΤΗ ΤΟΥ ΜΕΝΕΛΑΟΥ, ΓΙΑΤΙ:**

 1. Ήταν έμπιστος, πάντα κοντά του σε όλες τις περιπέτειες.

 2. Ήταν μεγάλης ηλικίας, άρα είχε σοφία και πείρα ζωής κι έτσι ήταν το πιο κατάλληλο πρόσωπο να διατυπώσει τις ιδέες και τους προβληματισμούς του Ευριπίδη για τη ματαιότητα του πολέμου (στ. 781, 792), για τον καλό δούλο (803-10), για τους θεούς (786-90), για τη μαντική (823-37).

 3. Είναι ένας απλός άνθρωπος που υποφέρει απ’ τα δεινά του πολέμου κι έτσι συγκινεί τον μέσο θεατή.

 4. Μεταφέρει στους συντρόφους τα χαρμόσυνα νέα και τις οδηγίες του Μενελάου για τη δράση από εδώ και πέρα (δραματική οικονομία).

 5. Ο Ευριπίδης συνηθίζει να δίνει ρόλο στους μη προνομιούχους (δούλοι, γυναίκες...).

**ΣΕΛΙΔΕΣ 58-69 ΟΧΙ**

 **Β΄ ΕΠΕΙΣΟΔΙΟ, 4Η ΣΚΗΝΗ, ΣΤ. 942-1139:**

**1. ΣΚΗΝΟΘΕΣΙΑ:**

 α. Η είσοδος της Θεονόης και των θεραπαινίδων της πρέπει να δημιουργεί δέος, μυσταγωγία και μεγαλοπρέπεια.

 β. Η έκφραση της Θεονόης πρέπει να προδίδει τον εσωτερικό αγώνα και τα βασανιστικά της διλήμματα.

 γ. Έχουμε 4 στατικούς μονολόγους (Ελένης, Μενελάου και 2 της Θεονόης) που πρέπει να πάρουν πνοή και ζωντάνια με τις κινήσεις, την έκφραση του προσώπου και τη φωνή των ηθοποιών.

 δ. Μια εξωτική και φανταχτερή ενδυμασία (σκευή) της Θεονόης και των θεραπαινίδων σε συνδυασμό με το δαυλό και το θειάφι (ίσως και το χαμήλωμα των φώτων) θα εντυπωσίαζαν το κοινό και θα έσπαγαν τη μονοτονία των μονολόγων.

**2. ΘΕΟΝΟΗ:** Εμφανίζεται με δύο πρόσωπα (είναι = φαίνεσθαι). Στην αρχή προβάλλει φοβερή και τρομερή με το κύρος που της δίνει η ιδιότητά της. Η εμφάνισή της προκαλεί σεβασμό, δέος κι αγωνία, όπως η είσοδος του δικαστή στην αίθουσα του δικαστηρίου. Είναι ψυχρή κι αγέλαστη. Αυτή όμως δεν είναι η πραγματική της εικόνα (φαίνεσθαι). Κάτω απ’ αυτήν την εικόνα θα αποκαλυφθεί στο τέλος ότι κρυβόταν μια γυναίκα με ευαισθησίες, ευσέβεια στους θεούς και τους προγόνους της, με αίσθημα δικαίου. Στο σκληρό δίλημμα, να υποστηρίξει το άδικο του αδερφού της ή το δίκιο Ελένης-Μενελάου, τάσσεται τελικά με το δίκιο αν και γνωρίζει τον κίνδυνο που διατρέχει και η ίδια (είναι).

3. 2Η ΥΠΟΕΝΟΤΗΤΑ: Λόγος Ελένης (επιχειρήματα):

 α. Ικεσία.

 β. Επίκληση στην παλιά ευσέβεια της Θεονόης.

 γ. Θέτει τη Θεονόη μπροστά σε ένα αμείλικτο δίλημμα.

 δ. Ασκεί κάποιον ηθικό εκβιασμό: υποστηρίζει πως είναι ντροπή να μη γνωρίζει τα θεία η Θεονόη και να μην ξέρει από δικαιοσύνη.

 ε. Οι ωφέλειες για την Ελένη, αν τη βοηθήσει η Θεονόη (στ.1020-1042).

 στ. Η Ελένη επαναλαμβάνει την ικεσία της και ζητά απ’ τη Θεονόη να μιμηθεί τον ενάρετο πατέρα της.

**4. ΒΑΣΙΚΗ ΙΔΕΑ ΣΚΗΝΗΣ**: Το δίκαιο και η σύγκρουσή του με το άδικο. Στο τέλος της σκηνής με την απόφαση της Θεονόης, το δίκιο Ελένης-Μενελάου υπερισχύει απέναντι στην αδικία, την αυθαιρεσία και τη βία του Θεοκλύμενου. Ο ποιητής μέσα απ’ αυτήν την απόφαση διακηρύσσει πως «κανένας δεν ευτύχησε με το άδικο, μόνο με το δίκιο υπάρχουν ελπίδες να σωθούν οι άνθρωποι».

5. ΔΙΛΗΜΜΑ ΘΕΟΝΟΗΣ:

 α. Να παραδώσει τον Μενέλαο ή να σώσει κι αυτόν και την Ελένη σιωπώντας;

 β. Να συνταχθεί με την Ήρα ή την Αφροδίτη;

 γ. Να υπερασπίσει το δίκιο ή το οικογενειακό συμφέρον;

 δ. Να συνταχθεί με τον αδερφό της ή με τους θεούς και τον νεκρό πατέρα της;

6**. ΣΗΜΑΣΙΑ ΣΚΗΝΗΣ ΜΕ ΤΗ ΘΕΟΝΟΗ:**

 α. Συμβάλλει στην εξέλιξη της δράσης (δραματική οικονομία), αφού με την απόφασή της συμβάλλει στη σωτηρία των ηρώων.

 β. Υπάρχει εδώ αγώνας λόγων (επιχειρήματα Ελ.- Μεν.) που συγκινούσε τους Αθηναίους.

 γ. Θίγει ο ποιητής φιλοσοφικά θέματα (π. χ. δικαιοσύνη, ηθική, ανθρωπιά κ.α.).

 δ. Ο ποιητής δίνει ένα εντυπωσιακό θέαμα με την τελετουργική εμφάνιση της Θεονόης και προκαλεί αισθήματα δέους και θρησκευτικής κατάνυξης στους θεατές.

 **Β΄ ΕΠΕΙΣΟΔΙΟ, 5Η ΣΚΗΝΗ, ΣΤ. 1140-1219:**

**1. ΣΚΗΝΟΘΕΣΙΑ**: Η Θεονόη αποχωρεί αργά. Οι δύο ήρωες είναι καθισμένοι στον τάφο του Πρωτέα. Η στιχομυθία (1143-1192) με κοφτές φράσεις και απότομες εναλλαγές συναισθημάτων πρέπει να αποδοθεί με ζωηρές κινήσεις, γρήγορη εκφορά του λόγου και απότομες αλλαγές στην έκφραση του προσώπου. Ο Χορός δεν παρεμβαίνει, αλλά παρακολουθεί μ’ ενδιαφέρον τη συζήτηση. Στον μονόλογο της Ελένης (1193-1219) οι τόνοι πέφτουν κι ο ρυθμός ομιλίας χαλαρώνει.

 -Στ. 1202 κι εξής: Η Ελένη απευθυνόμενη στην Ήρα γονατίζει ευλαβικά, υψώνει τα χέρια στον ουρανό και παρακαλά με τρεμάμενη φωνή να τη βοηθήσει. Απευθυνόμενη στην Αφροδίτη αλλάζει συμπεριφορά. Φέρνει τα χέρια με ενωμένες τις παλάμες στο στήθος και τα κουνάει νευρικά μπρος-πίσω. Η φωνή της γίνεται πιο σκληρή κι ο λόγος επιταχύνεται (διαμαρτυρία προς τη θεά).

2. ΠΛΟΚΗ: Μετά την επιβράδυνση της 4ης σκηνής, η εξέλιξη είναι ραγδαία. Οι ήρωες επιτέλους παίρνουν την τύχη στα χέρια τους και καταστρώνουν σχέδιο απόδρασης, η επιτυχία του οποίου εξαρτάται από πολλές παραμέτρους και γι’ αυτό απαιτεί λεπτούς χειρισμούς. Ο θεατής αγωνιά: θα ξεγελαστεί ο Θεοκλύμενος; Αν δεν ξεγελαστεί και καταλάβει τα πάντα, τότε ποια θα είναι η τύχη των ηρώων;

3. **ΙΔΕΕΣ (διάνοια):**

 α. Ο άνθρωπος, στις πανίσχυρες δυνάμεις (φυσικές, ανθρώπινες, μεταφυσικές), που απειλούν να καταστρέψουν τη ζωή του, έχει να αντιπαρατάξει τη δύναμη του μυαλού του (ευβουλία).

 β. Οι θεοί βοηθούν τον άνθρωπο, όταν κι ο ίδιος βοηθά τον εαυτό του (1141-1142).

 γ. Η ανάγκη κάνει τον άνθρωπο να χρησιμοποιεί τον δόλο (1195-1197).

 δ. Το θηλυκό μυαλό των γυναικών (1157).

 ε. Πίστη στη μετά θάνατον ζωή (κτερίσματα στον τάφο, για να τα έχουν οι νεκροί ως εφόδια στην άλλη ζωή) (1176).

 στ. Ανάγκη του ανθρώπου να επικαλεστεί τη βοήθεια των θεών (1202).

4. ΣΤΙΧΟΜΥΘΙΑ: Δίνει ένταση και γρήγορο ρυθμό στο διάλογο (έντονα συναισθήματα: ελπίδα, φόβος, αγωνία).

5. -ΕΛΕΝΗ: Αναλαμβάνει το κρισιμότερο μέρος του σχεδίου, την εξαπάτηση του Θεοκλύμενου (Ο Ευριπίδης δίνει την πρωτοβουλία των κινήσεων στην Ελένη-εξύψωση της θέσης της γυναίκας).

 - ΜΕΝΕΛΑΟΣ: Αναλαμβάνει το επιχειρησιακό μέρος που αποτελεί την τελευταία φάση του σχεδίου και απαιτεί στρατηγικές ικανότητες.

6. Με το σχέδιο-δόλο των ηρώων μας εις βάρος του Θεοκλύμενου επανέρχεται η αντίθεση είναι = φαίνεσθαι.

**Γ΄ ΕΠΕΙΣΟΔΙΟ, ΣΤ. 1286-1424:**

Α. ΥΠΟΘΕΣΗ-ΠΛΟΚΗ

Οι εξελίξεις είναι ραγδαίες. Το ενδιαφέρον του θεατή είναι αμείωτο καθώς παρακολουθεί:

 1. την αναμενόμενη εμφάνιση του Θεοκλύμενου, για τον οποίο άκουσε πολλά.

 2. την υλοποίηση του σχεδίου από τους ήρωες και το θέατρο που θα παίξουν, για να εξαπατήσουν το βασιλιά.

 3. την αντίδραση του Θεοκλύμενου και την εξαπάτησή του μέσω της υπόσχεσης γάμου (η υπόσχεση γάμου δεν περιλαμβανόταν στο αρχικό σχέδιο διαφυγής).

Β. ΤΡΑΓΙΚΗ ΕΙΡΩΝΕΙΑ: Όλο το επεισόδιο αποτελεί τραγική ειρωνεία, αφού ο Θεοκλύμενος είναι ο μόνος που αγνοεί όσα οι άλλοι (ήρωες-θεατές) γνωρίζουν (χαρακτηριστικότερες: στ. 1295, 1370, 1392, 1408-10). + παιχνίδι ανάμεσα στο «φαίνεσθαι» και το «είναι».

Γ. ΣΤΙΧΟΜΥΘΙΑ: Είναι μακροσκελής και γεμάτη ένταση (1315-97) που οφείλεται απ’ τη μια στην ανησυχία του Θεοκλύμενου μήπως χάσει την Ελένη κι απ’ την άλλη στην ανησυχία Ελένης-Μενελάου μήπως αποτύχει το σχέδιό τους και χάσουν τη ζωή τους. (ο ποιητής αυξάνει την ένταση-ο θεατής παρακολουθεί με κομμένη την ανάσα κι αγωνία μήπως αποκαλυφθεί το σχέδιο).

Δ. ΣΚΗΝΟΘΕΣΙΑ-ΣΚΕΥΗ:

 1. Ο Θεοκλύμενος μπαίνει στη σκηνή χωρίς να έχει προαναγγελθεί. Απ’ τους σκηνοθετικούς δείκτες όμως (σκυλιά, παγίδες) καταλαβαίνουμε ότι πρόκειται γι’ αυτόν και την ακολουθία του που επιστρέφουν απ’ το κυνήγι. Αφού έρχονται απ’ την ύπαιθρο, σύμφωνα με τη θεατρική σύμβαση, μπαίνουν απ’ την αριστερή, ως προς τους θεατές, πάροδο. Ο Θεοκλύμενος ξεχωρίζει από τους άλλους, γιατί: α. αυτοσυστήνεται (1286), β. προπορεύεται των άλλων δύο-τρία μέτρα, γ. δίνει διαταγές (1291), δ. έχει διαφορετικό ντύσιμο (σκευή).

 2. Η επιβλητική εμφάνιση του Θεοκλύμενου (κινήσεις, διαταγές, τραχιά φωνή, μεγαλοπρεπής αιγυπτιακή στολή, αυστηρό προσωπείο) προκαλεί κλίμα φόβου.

 3. Όμως, βαθμιαία μεταμορφώνεται, από αυταρχικός και βίαιος, σε πειθήνιο όργανο της Ελένης.

 4. Στο πρόσωπο της Ελένης υπάρχει προσποιητή θλίψη κι η στάση του Μενελάου είναι ουδέτερη.

 5. Η σκευή (Ελένης, Θεοκλύμενου), οι εκφράσεις, οι χειρονομίες και η ένταση-χρώμα της φωνής θα εξαρτηθούν βέβαια απ’ τον τραγικό ή κωμικό χαρακτήρα που θα επιλέξει να δώσει στην παράσταση κάθε σκηνοθέτης. Τα κωμικά στοιχεία (αφέλεια κι ερωτικό πάθος του Θεοκλύμενου) και τα τραγικά (τραγική ειρωνεία, επικίνδυνο παιχνίδι των ηρώων) συνυπάρχουν σ’ αυτήν τη σκηνή.

Ε. -«ΑΣ ΕΜΒΑΘΥΝΟΥΜΕ», ΣΕΛ. 97, ΑΣΚ.1: Τρόποι που χρησιμοποιεί η Ελένη, για να εξαπατήσει τον Θεοκλύμενο:

 α. Εξωτερική εμφάνιση (φαίνεσθαι).

 β. Υποκριτική θλίψη, δάκρυα, θρήνος (επίκληση στο συναίσθημα).

 γ. Η υπόσχεση γάμου, που δεν υπήρχε στο αρχικό σχέδιο, με την οποία κατορθώνει να αποσπάσει την υπόσχεση του Θεοκλύμενου να βοηθήσει στην απόδοση των καθιερωμένων τιμών στον νεκρό (επίθεση στο ήθος του αντιπάλου).

-«ΑΣ ΕΜΒΑΘΥΝΟΥΜΕ», ΣΕΛ. 101, ΑΣΚ. 2: Η τραγική ειρωνεία με τις δισημίες δίνουν σ’ όλη τη σκηνή μορφή φάρσας. Οι θεατές, που γνωρίζουν, διασκεδάζουν με τα παθήματα αυτού που δε γνωρίζει (Θεοκλύμενος):

 α. Κωμική είναι η πλήρης μεταστροφή του Θεοκλύμενου που, ενώ στην αρχή είναι σκληρός κι απειλεί να σκοτώσει τον ξένο, τώρα συμμαχεί μαζί του και του προσφέρει όλα όσα ζητάει.

 β. Κωμική, επίσης, είναι η αφέλεια και η ευπιστία του Θεοκλύμενου: θα έπρεπε να ξέρει ότι μια γυναίκα δε σκέφτεται και δεν υπόσχεται γάμους αμέσως μόλις μάθει ότι πέθανε ο άντρας της.

 γ. Η υπόσχεση γάμου θα γελοιοποιήσει τα πάντα στη συνέχεια: τις αποφάσεις του Θεοκλύμενου, τη γενναιοδωρία του, τα δώρα στον ξένο, το καράβι κ. α. Με τον ζήλο που δείχνει ο Θεοκλύμενος για παροχές θα διευκολύνει και θα επιταχύνει την υλοποίηση του σχεδίου διαφυγής Ελένης-Μενελάου.

ΠΡΟΣΟΧΗ! ΝΑ ΞΕΡΕΤΕ ΤΟ ΘΕΜΑ ΚΑΘΕ ΣΚΗΝΗΣ

ΤΟΥΣ ΟΡΟΥΣ ΠΟΥ ΣΑΣ ΕΒΑΛΑ ΜΟΝΟ ΝΑ ΤΟΥΣ ΒΡΙΣΚΕΤΑΙ ΣΤΟ ΚΕΙΜΕΝΟ ΚΑΙ ΝΑ ΤΟΥΣ ΕΞΗΓΕΙΤΕ.

ΜΗΝ ΑΓΧΩΝΕΣΤΕ!!!